b'\n_START_ARTICLE_\nBertrand de Billy\n_START_SECTION_\nBiografia\n_START_PARAGRAPH_\nEstudi\xc3\xa0 m\xc3\xbasica des de ben jove solfeig i viol\xc3\xad al conservatori municipal. Posteriorment entr\xc3\xa0 en el Conservatori de Par\xc3\xads on aprofund\xc3\xad en la viola i comen\xc3\xa7\xc3\xa0 a estudiar direcci\xc3\xb3 d\'orquestra._NEWLINE_Despr\xc3\xa9s d\'alguns anys a Par\xc3\xads en qu\xc3\xa8 dirigeix l\'Orquestra Simf\xc3\xb2nica dels Joves a Ile-de-France i l\'Orchestre des Concerts Colonne, en la que fa d\'ajudant de Pierre Dervaux, marxa a Alemanya i a Espanya on col\xc2\xb7labora en diversos festivals. Va ser director en el Teatre Anhaltisches a Dessau, on ha estat de Director titular i Director General de M\xc3\xbasica._NEWLINE_El 1993 el nomenen assistent en cap a l\'\xc3\x92pera de Dessau (Alemanya), i es dedica a la direcci\xc3\xb3 de grans \xc3\xb2peres del repertori l\xc3\xadric, que li obre les portes a la seva carrera internacional._NEWLINE_De 1995 a 2002, \xc3\xa9s cridat a dirigir les orquestres dels teatres d\'\xc3\xb2pera m\xc3\xa9s prestigiosos d\'Europa i dels Estats Units: Covent Garden (Londres), Op\xc3\xa9ra Bastille (Par\xc3\xads), Th\xc3\xa9\xc3\xa2tre Royal de la Monnaie (Brussel\xc2\xb7les), Grand Th\xc3\xa9\xc3\xa2tre de Ginebra, Metropolitan Opera de Nova York i la Volksoper de Viena._NEWLINE_De 1999 a 2004, ser\xc3\xa0 el director musical del Gran Teatre del Liceu de Barcelona; malgrat que un sector del p\xc3\xbablic desaprovava les seves actuacions, va contribuir a aixecar notablement el nivell de l\'orquestra titular i les funcions que va dirigir les \xc3\xbaltimes temporades, especialment d\'\xc3\xb2peres wagnerianes (Tristan und Isolde i el cicle de L\'anell del nibelung) van assolir un alt nivell i van tenir un gran \xc3\xa8xit. Paral\xc2\xb7lelament a aquesta responsabilitat, \xc3\xa9s designat el 2002 al director de l\'Orquestra Simf\xc3\xb2nica de la R\xc3\xa0dio de Viena (R\xc3\xa0dio Symphonieorchester Wien) a \xc3\x80ustria, c\xc3\xa0rrec que ocupa actualment._NEWLINE_Les seves nombroses participacions en les produccions l\xc3\xadriques l\'han portat a dirigir cantants famosos com Pl\xc3\xa1cido Domingo, Roberto Alagna, Natalie Dessay, entre d\'altres.\n_START_SECTION_\nEnregistraments i premis\n_START_PARAGRAPH_\nT\xc3\xa9 diversos enregistraments en DVD entre els quals cal destacar Tristany i Isolda, la Tetralogia de Wagner completa, Don Giovanni de Mozart. La seva versi\xc3\xb3 del Hamlet, d\'Ambroise Thomas ha obtingut el "Premi al millor director l\xc3\xadric" de l\'Acad\xc3\xa9mie du disque francesa. Ha sigut condecorat com a "Cavaller en l\'Orde Nacional del M\xc3\xa8rit" de Fran\xc3\xa7a.'